
Noţiuni Introductive
În sens larg, fie ca relaţie, fie ca sistem, asigurările pot fi abordate în contextul specific al funcţiilor lor generale ca asigurări sociale şi asigurări comerciale
.

· Asigurările sociale se referă la persoane şi au fie menirea de a crea rezerve băneşti centralizate, fie au ca destinaţie protecţia socială a mediilor sociale sub diverse forme: pensii, ajutoare de boală, etc.

· Asigurările comerciale sunt realizate prin societăţi specializate, acestea fiind după caz asigurări de bunuri, persoane, răspundere civilă, etc.
Promovarea lor implică societăţile de asigurare în calitate de asigurator şi persoanele fizice şi juridice în calitate de asiguraţi aflaţi în raporturi oneroase ce vizează plata unor prime de asigurare, protecţia împotriva anumitor riscuri, precum şi despăgubirea pentru pagubele generate de riscul asigurat.

Funcţia de compensare a pagubelor, după unii autori, este principala funcţie a asigurărilor. Ea prezintă interes atât pentru asiguraţi, cât şi pentru economia unei ţări. Pentru persoanele asigurate, contractul de asigurare oferă o marjă de siguranţă cu privire la protecţia bunurilor şi a vieţii. Pentru economia naţională în ansamblu, asigurarea nu poate preîntâmpina pagubele, dar prin acordarea operativă a despăgubirilor se realizează, într-un termen relativ rezonabil, refacerea condiţiilor de activitate productivă şi a capacităţii de muncă a persoanelor vătămate.

Funcţia de prevenire a producerii pagubelor reprezintă o altă funcţie importantă a asigurărilor, care se realizează, în principal, pe două căi:

- prin desfăşurarea de activităţi de prevenire a calamităţilor naturale şi a accidentelor;

- prin formularea unor condiţii de asigurare care să-i constrângă pe asiguraţi să promoveze acţiuni de prevenire a riscurilor asigurate, să-i cointereseze în menţinerea în bună stare a bunurilor asigurate.

Conceptul de răspundere civilă prevede că societatea de asigurări este obligată să despăgubească pentru dauna produsă în numele asiguratului, doar dacă acesta este răspunzător legal pentru a plăti daune unei terţe persoane. Răspunderea civilă legală este structurată astfel: 

1) răspundere pentru neglijenţă, prejudicii intenţionate sau prejudicii aduse în sensul strict al răspunderii civile; 

2) răspundere civilă contractuală, care decurge din încălcarea clauzelor contractuale; 

3) răspundere civilă stabilită prin lege.
Asigurarea creanţelor a apărut din necesitatea protejării creditorilor împotriva imposibilităţii recuperării împrumuturilor acordate debitorilor rău platnici. Acest tip de asigurare, a cărui rentabilitate este dependentă de abilitatea debitorului de a face faţă obligaţiilor sale la scadenţă, este cunoscut sub denumirea generică de asigurare a riscurilor financiare şi politice (dacă se asigură un credit extern). Asigurarea riscurilor financiare cuprinde, în general, asigurarea de credite (interne, externe, asigurarea ratelor de credit şi a creditelor de investiţii), asigurarea de cauţiune (garanţii) şi asigurarea de fidelitate. Asigurarea riscurilor politice, care, în limbajul asigurărilor, se referă la o arie mult mai restrânsă decât în vorbirea curentă, denumeşte acoperirea de care dispun societăţile comerciale dintr-o ţară pentru susţinerea activităţilor lor de export, contractare şi investiţii în străinătate.

Contractul de asigurare a creanţelor se încheie între următoarele părţi: 

(a) Asigurătorul - partea care reprezintă societatea de asigurări ce preia riscul şi care se obligă ca, în cazul producerii acestuia, să plătească despăgubiri asiguratului cu condiţia ca acesta să fi plătit primele de asigurare datorate. 

(b) Asiguratul, persoana juridică cu dreptul legal, în baza obiectului de activitate, de a fi parte semnatară a unui contract de credit în calitate de creditor, ce semnează în nume propriu contractul de asigurare, angajându-se să plătească primele de asigurare. 

(c) Beneficiarul este acea persoană juridică la care, în virtutea contractului, asigurătorul urmează să îi plătească despăgubirea, la realizarea evenimentului prevăzut în contract. Modalităţile de încheiere a unei astfel de poliţe sunt multiple, şi ele se adaptează în funcţie de particularităţile afacerilor asiguratului, de legea şi uzanţele din fiecare ţară. Astfel, asiguratului i se oferă următoarele variante de poliţe:

- poliţa pe tranzacţie; 

- poliţa pe flux continuu de afaceri; 

- poliţa pe cifra de afaceri.

Asigurarea creditelor externe are în vedere, în principal, creditele de export, care pot fi: credit-furnizor sau credit-cumpărător. 
Creditul-furnizor (comercial) presupune asumarea riscului de neplată de către furnizor, acesta acceptând plata după un anumit termen. Consimţind la o asemenea modalitate de plată, furnizorul preia, pe de o parte, riscurile exportului pe credit, iar pe de altă parte, efectele de trezorerie ale operaţiei de export cu plata la termen. Întrucât exportul pe credit blochează, pentru o perioadă de timp, resursele financiare ale furnizorului, acesta este deseori obligat să apeleze la un credit bancar.

Contractul de asigurare acoperă exporturi pe credit (cu plata amânată), termenul de încasare maxim acceptat în general fiind de 360 de zile. Nu se asigură contractele barter, plăţile în avans şi acreditivele confirmate de o bancă din ţară. Riscurile împotriva cărora sunt protejaţi exportatorii naţionali prin intermediul acestui produs sunt: 

a) Riscuri comerciale: care ţin de situaţia financiară a debitorului străin (insolvabilitate, neplată prelungită, de exemplu scurgerea a 5 luni de la expirarea perioadei maxime de credit acordate cumpărătorului); 

b) Riscuri politice (de ţări): care ţin de evenimente şi schimbări legislative din ţara debitorului. 

Contractul de asigurare asigură orice debit neachitat de către un cumpărător privat şi care rezultă în mod direct şi numai ca urmare a producerii unui dintre următoarele riscuri: 

- insolvabilitatea cumpărătorului; 

- neplata prelungită din partea cumpărătorului.

La fel cum persoanele fizice sau juridice încheie asigurări pentru a se proteja împotriva pierderilor financiare provocate de avarierea bunurilor sau de răspunderea civilă, tot aşa şi societăţile de asigurări se asigură la rândul lor împotriva pierderilor pe care le pot înregistra datorită preluării riscurilor terţelor persoane. Reasigurarea este o formă de asigurare pentru asigurători, denumită şi „asigurarea asigurării”. Deşi obiectul de activitate al asigurătorilor este preluarea riscurilor terţelor persoane, societăţile de asigurări, indiferent de mărimea lor, cedează o parte din aceste riscuri din motive prudenţiale.

Transferul unei părţi din riscurile asumate de către un asigurator, numit cedent, către un alt asigurator, numit reasigurator (cesionar), se realizează prin intermediul contractului de reasigurare. În cadrul acestuia, reasiguratorul promite să-l despăgubească pe asigurator pentru daunele aferente poliţelor acoperite de contractul de reasigurare, iar asiguratorul se obligă să plătească în schimb o primă de reasigurare, reprezentând o parte din primele încasate. Este important de menţionat că, deşi reasiguratorul va acoperi o parte din despăgubirile plătite asiguratului, între asigurat şi reasigurator nu există nicio relaţie contractuală.

Pentru a facilita iniţierea şi desfăşurarea activităţilor de asigurare şi de reasigurare este necesară eliminarea diferenţelor semnificative dintre legislaţiile statelor membre privind normele care se aplică întreprinderilor de asigurare şi de reasigurare. Prin urmare, a fost necesară instituirea unui cadru juridic pentru a permite întreprinderilor de asigurare şi reasigurare să îşi desfăşoare activitatea specifică pe piaţa internă facilitând întreprinderilor de profil cu sediul central în Comunitate acoperirea riscurilor şi obligaţiilor situate în interiorul Comunităţii
.
În conformitate cu evoluţiile recente din domeniul managementului riscurilor, ca urmare a crizei economico-financiare, în contextul Asociaţiei internaţionale a autorităţilor de supraveghere a asigurărilor, al Consiliului pentru standarde internaţionale de contabilitate şi al Asociaţiei internaţionale de actuariat, date fiind evoluţiile recente din alte sectoare financiare, trebuie adoptată o abordare economică bazată pe risc, care să motiveze întreprinderile de asigurare şi de reasigurare să îşi evalueze şi să îşi gestioneze în mod adecvat riscurile. Armonizarea trebuie îmbunătăţită prin stabilirea de norme specifice pentru evaluarea activelor şi pasivelor, inclusiv a rezervelor tehnice.

Directiva nr. 2009/138/CE a Parlamentului European şi a Consiliului din 25  noiembrie 2009 privind accesul la activitate şi desfăşurarea activităţii de asigurare şi de reasigurare (Solvabilitate II) a avut în vedere, printre altele, consolidarea activităţii de supraveghere a întreprinderilor de asigurare şi reasigurare şi pentru protejarea deţinătorilor de poliţe de asigurare, auditorii legali în sensul Directivei 2006/43/CE a Parlamentului European şi a Consiliului din 17 mai 2006 privind auditul legal al conturilor anuale şi al conturilor consolidate având datoria de a raporta prompt orice fapte care pot avea efecte serioase asupra situaţiei financiare sau organizării administrative a unei întreprinderi de asigurare sau reasigurare
.

ROMÂNIA
Cadrul legislativ în domeniul asigurărilor în România este format în principal din: 

- Legea nr. 32/2000 privind societăţile de asigurare, cu modificările ulterioare;

- Legea nr. 136/19951 privind asigurările şi reasigurările din România.

În România principalele tipuri de asigurări de răspundere civilă sunt
: 

• asigurarea de răspundere civilă legală; 

• asigurarea de răspundere civilă auto; 

• asigurarea de răspundere civilă a transportatorului; 

• asigurarea de răspundere civilă a producătorului; 

• asigurarea de răspundere civilă profesională; 

• asigurarea de răspundere civilă a managerului; 

• asigurarea de răspundere civilă a agenţilor din turism.

În general, în România, companiile se asigură pentru riscurile clasice de incendiu, calamităţi naturale şi furt, mai rar pentru asigurarea pierderilor de profit. O parte dintre riscurile asigurabile sunt incendiile, exploziile, căderea de corpuri, fenomenele atmosferice (ploaia, furtuna, grindina etc.), inundaţiile şi aluviunile, cutremurele şi alunecările de teren.

Alte riscuri pentru care firmele se pot asigura sunt furtul sau tâlhăria, fenomenele electrice, avariile accidentale ale maşinilor şi utilajelor, deteriorarea bunurilor pe perioada transportului şi furtul autovehiculelor rutiere. Se pot încheia şi asigurări legate de răspunderea chiriaşului şi deprecierea valorii de piaţă a activelor.

Poate cea mai importantă asigurare, dar mai greu de obţinut de la societăţile de asigurări în acest context economic, este asigurarea pentru neîncasarea facturilor. Un alt tip de risc asigurat este cel de întrerupere a activităţii, care acoperă pierderile din profitul nerealizat şi alte pierderi suferite, precum cheltuielile efectuate în urma imposibilităţii desfăşurării activităţii ca urmare a unui eveniment asigurat.

Asigurarea de întrerupere a activităţii se încheie în general numai împreună cu asigurarea clădirii şi/sau a bunurilor şi numai pentru unităţile productive.

Neplata la export este un alt risc împotriva căruia se poate asigura o companie. Aceasta acoperă şi riscul de întârziere a plăţii facturilor peste o anumită perioadă, de exemplu, mai mult de şase luni.

Se pot face şi asigurări de fraudă (de la infidelitatea angajaţilor până la fraudele informatice sau bani falşi). Poliţa de fraudă electronică acoperă pierderile cauzate de introducerea, modificarea sau distrugerea frauduloasă a informaţiilor în format electronic, modificarea frauduloasă a software-ului, distrugerea datelor din sistemul informatic şi distrugerea informaţiilor de către viruşi informatici.

Potrivit legislaţiei în vigoare, alte riscuri împotriva cărora se pot asigura companiile sunt cele de protecţie juridică (acoperă cheltuielile cu procedura judiciară). Această asigurare acoperă şi alte cheltuieli, cum ar fi recuperarea pagubei suferite de asigurat printr-o procedură civilă sau penală, apărarea ori reprezentarea asiguratului într-o procedură penală, administrativă sau împotriva unei reclamaţii îndreptate împotriva acestuia
.

Analiza SWOT a pieţei asigurărilor pe anul 2015


Dacă în anii trecuţi punctele slabe ale pieţei erau cu mult mai multe, în comparaţie cu punctele tari, în 2015 s-a ajuns la un echilibru. Printre punctele tari se numără creşterea volumului de prime brute subscrise, mecanismele de reglementare a pieţei, transformările în vederea alinierii la Solvency II şi creşterea profesionalismului intermediarilor. La polul opus, se regăsesc lipsa de încredere a consumatorilor, dependenţa de sectorul auto sau dificultăţile financiare ale unor jucători de pe piaţa de profil.


În opinia preşedintelui ASF, analiza arată astfel,

Puncte  tari:
Dintre pieţele supravegheate de ASF, piaţa asigurărilor a trecut prin cele mai importante transformari în anul 2015. Acestea au vizat deopotrivă mecanismele de funcţionare, soliditatea financiară a companiilor, calitatea distribuţiei produselor, precum şi cadrul de reglementare.

- Prin cele două aplicaţii de evaluare independentă a activelor şi obligaţiilor societăţilor de asigurare şi testare la stres (primul finalizat in luna iulie pentru companiile cele mai mari, iar cel de-al doilea la mijlocul lunii noiembrie pentru companiile de talie mijlocie şi mică), ASF a realizat o radiografie riguroasă a tuturor societăţilor de asigurare locale, pentru prima dată în istoria asigurarilor din România.

Rezultatele celor două aplicaţii, coroborate cu cele provenite din activităţile uzuale de supraveghere realizate de ASF au evidenţiat 10 societăţi subcapitalizate (circa 25% din total). În urma demersurilor pentru remedierea deficienţelor constatate, până la începutul lunii octombrie 2015 au fost aprobate majorări de capital social pentru un număr de 11 asigurători, iar infuzia de capital aprobată totalizează suma de 191.928.890 lei. Totodată, la data menţionată erau în analiză încă 6 solicitări de aprobare a majorării capitalului social, în sumă totală de 33.464.629 lei.

- A crescut soliditatea financiară a entităţilor, având în vedere că în întregul sistem de asigurări s-au injectat capitalizări suplimentare, iar pe langă majorările de capital la societăţile de asigurări s-au înregistrat şi majorări de capital social la brokerii de asigurare în valoare totală de peste 28 milioane lei.

În contextul tuturor acestor transformări importante şi dificile, piaţa asigurărilor generale a dat semne de creştere în primele 9 luni ale anului 2015. De asemenea, deşi nivelul primelor brute subscrise pe segmentul asigurărilor de viaţă continuă să se afle la un nivel foarte redus, este îmbucurător faptul că valoarea activelor aferente acestor portofolii de asigurări a crescut gradual şi sustenabil, astfel că în prezent deţin o cotă importantă la nivelul întregii pieţe. Totodată, segmentul asigurărilor de viaţă a reuşit să fie profitabil în ultimii ani, chiar şi în contextul nivelului redus al dobânzilor.

Un element pozitiv important în anul 2015 pe piaţa asigurărilor îl reprezintă modernizarea cadrului de reglementare. Demersurile au vizat regimul de solvabilitate pentru societăţile de asigurare, organizarea şi funcţionarea Fondului de Garantare a Asiguraţilor (FGA) şi implementarea mecanismului de rezoluţie pentru asigurători.

Puncte slabe:
Există încă multe vulnerabilităţi ale pieţei asigurărilor din România, existând în continuare o dependenţă majoră de poliţele RCA şi CASCO - ca principale canale generatoare de vânzări. Din păcate, acestea sunt totodată şi generatoare de pierderi semnificative ca urmare a frecvenţei ridicate a accidentelor rutiere (una dintre cele mai mari din Europa).

Tocmai în cazul acestor clase de asigurare (RCA şi CASCO) multe companii cu cotă importantă de piaţă au avut o rată combinată a daunei de peste 120% (în scădere cu 10% faţă de 2014), în mare parte din cauza practicării unor strategii comerciale nesustenabile, bazate pe evaluări inadecvate ale riscurilor, fapt care în final a contribuit la lipsa profitabilităţii şi indirect la deteriorarea indicatorilor de lichiditate şi solvabilitate. Nerespectarea obligaţiilor faţă de asiguraţi (inclusiv plata cu întârziere a daunelor) şi nivelul redus de guvernanţă în cazul unor societăţi cu cotă importantă de piaţă a condus şi în anul 2015 la un nivel ridicat al petiţiilor primite de ASF de la asiguraţi.

Acestea şi alte probleme structurale sau conjuncturale au condus la deteriorarea semnificativă a situaţiei financiare în cazul unor asiguratori, făcând necesară intervenţia ASF. În puţine cazuri, dar semnificative pentru piaţă, toate soluţiile premergătoare au fost epuizate şi s-a ajuns la intrarea în procedura de redresare financiară („Carpatica” Asig şi „Euroins”), respectiv la constatarea stării de insolvenţă, însoţită de retragerea autorizaţiei de funcţionare şi declanşarea procedurii falimentului „Astra”.

Potrivit lui Remi Vrignaud, preşedinte al UNSAR şi CEO al ALLIANZ-TIRIAC Asigurări, punctul tare reprezintă faptul că anul 2015 a fost unul plin de provocări pentru industria asigurărilor, observându-se o creştere a volumului total de prime brute subscrise.

Puncte slabe:
Impredictibilitatea în ceea ce priveşte daunele plătite pentru vătămări corporale - la ora actuală practicile instanţelor privind acordarea despăgubirilor pentru vătămările corporale sunt foarte diferite (de exemplu, pentru cazuri similare, indemnizaţiile stabilite de instanţele de judecată pot diferi semnificativ), prin urmare nu există o practică unitară în acest sens, care să permită o mai mare predictibilitate pentru asigurători. Despăgubirile plătite pentru vătămări corporale pe RCA au înregistrat o creştere majoră în anul 2014 faţă de 2013. 

Anul 2015 a reprezentat o perioadă de stagnare în piaţa asigurărilor de viaţă. Cu toate că UNSAR a militat activ pentru sustinerea unui regim fiscal stimulativ pentru achiziţionarea de poliţe de asigurare de viaţă, deductibilităţile, facilităţi fiscale utilizate în multe state ale Uniunii Europene, se lasă în continuare aşteptate. În lipsa unor măsuri stimulative, asigurările de viaţă îşi vor menţine în România un grad redus de dezvoltare, chiar şi în comparaţie cu celelalte state central şi est-europene. Nivelul de penetrare, exprimat ca pondere a primelor brute subscrise în PIB, este de patru ori mai mic decât media regiunii.

Piaţa este încă neprofitabilă - pierderea înregistrată la nivelul pieţei asigurărilor de mult prea mulţi ani constituie una dintre principalele probleme cu care aceasta se confruntă, urmare a pierderilor din sectorul auto. Este o situaţie care trenează de mult prea mulţi ani şi este important să fie făcuţi paşi concreţi pentru a ajunge la un echilibru pe acest segment de afaceri, care continuă să domine la nivelul pieţei, apreciază preşedintele UNSAR.

Este necesară o educare a clienţilor pentru a lua în considerare mult mai mult raportul preţ/calitate. Din această perspectivă, educarea clienţilor pentru a înţelege mult mai bine propriile nevoi de asigurare şi modul în care pot răspunde acestor nevoi, luând în considerare tabloul complet - mai precis, raportul acoperire/preţ, este esenţială.

Decalajul pieţei din România faţă de cea europeană - de exemplu, gradul de penetrare a asigurărilor în PIB a înregistrat în S I 2015 un plus de 0,03 puncte procentuale (1,42%), conform datelor publice, faţă de S I 2014, dar este încă la un nivel redus (unul dintre cele mai reduse din regiune). În plus, densitatea asigurărilor în România este încă mult sub media europeană. De asemenea, decalaje faţă de pieţele europene se pot observa şi la nivelul modului în care sunt alocate cheltuielile dedicate protecţiei familiei şi proprietăţilor. Astfel, românii alocă sume mici pentru asigurarea proprietăţilor şi pentru siguranţa familiei, mult sub media europeană, la nivelul pieţei predominând asigurarile auto.

Oportunităţi:
Începând cu data de 1 ianuarie 2016, odată cu intrarea în vigoare a noului Cod Fiscal, plafonul de deductibilitate acordat pentru asigurările private de sănătate creşte la 800 euro anual (400 euro pentru angajat şi 400 euro pentru angajator). Această măsură a fost aşteptată de mult timp şi reprezintă un prim pas care va conduce la impulsionarea dezvoltării pieţei.

Ameninţări:
Reputaţia şi lipsa de încredere a consumatorilor în piaţa asigurărilor este o provocare majoră a industriei, ce necesită implicarea tuturor actorilor de pe piaţă, care trebuie să acţioneze cu responsabilitate pentru a restabili şi menţine pe termen lung încrederea clienţilor. Pentru a se întâmpla acest lucru, clienţii au nevoie să vadă că la nivelul industriei se fac paşi concreţi în această direcţie. 

În anul 2015 au existat eforturi de susţinere a unor iniţiative dăunătoare asiguraţilor şi industriei, un exemplu fiind propunerea legislativă de înfiinţare a unui corp de experţi şi evaluatori tehnici auto (CEETAR). Adoptarea unei astfel de propuneri nu ar face decât să aducă un prejudiciu major asiguraţilor, instaurând un monopol asupra activităţii de constatare şi evaluare a daunelor. Piaţa românească se pregăteşte activ pentru implementarea unor noi standarde europene începând cu ianuarie 2016 (Directiva Solvency II), în opinia preşedintelui UNSAR, propunerea ne îndepărtează de normele europene, lucru care nu poate genera decât instabilitate şi impredictibilitate la nivelul industriei de asigurări.

Olanda
Legislaţia olandeză nu impune, în general, întreprinderilor să încheie poliţe de asigurare specifice
. Cu toate acestea, este un fapt comun ca societăţile economice să încheie asigurări de diferite tipuri. Principalele asigurări vizează:

A. protecţia unei victime individuale împotriva falimentului unui debitor;

B. evitarea creanţelor asupra finanţelor publice; 

C. asigurarea unui risc asigurat pe piaţă.

Tipuri de asigurări:

· răspunderea părţilor; 
Există mai multe tipuri diferite de asigurări obligatorii, una dintre acestea fiind bazată pe diviziunea dintre asigurările obligatorii pentru sine şi asigurările terţilor (împotriva răspunderii altora). Caracteristica distinctivă de asigurare pentru asigurările proprii este aceea că persoana lezată poate depune o plângere direct la asigurator în temeiul poliţei de asigurare, întrucât, în cazul asigurării de răspundere civilă, victima se poate întoarce numai împotriva debitorului, care, la rândul său, poate depune o acţiune împotriva asiguratorului pentru recuperarea pierderilor suferite, în conformitate cu prevederile poliţei de asigurare. 

· asigurarea de răspundere civilă profesională; 

· asigurările contractuale.
Asigurări obligatorii:

- asigurări sociale, inclusiv „asigurarea naţională” şi „asigurarea de angajat”; 

- asigurarea de sănătate;

- asigurarea autovehiculelor;

- asigurarea legată de cercetarea ştiinţifică asupra fiinţelor umane;

- asigurarea de vânătoare;

- asigurarea pentru catastrofe nucleare;

- asigurarea pentru scurgerile de petrol;

- asigurare de răspundere civilă profesională (avocaţi, notari, ingineri şi arhitecţi, asigurări şi servicii financiare, auditori, etc.;

În dreptul olandez nu există nicio obligaţie legală de asigurare în următoarele situaţii:

- răspunderea generală a unui individ;

- răspunderea generală a unei entităţi corporative;

- răspunderea directorilor;

- răspunderea pentru sistemele suplimentare de pensii (piloni);

- răspunderea organizatorilor de activităţi sportive sau recreative;

- pentru riscul catastrofelor naturale;

- riscul acţiunilor teroriste.


Pentru cele mai multe afaceri se încheie o asigurare de răspundere civilă, care este deosebit de utilă pentru producătorii de bunuri sau pentru societăţile care oferă servicii, precum şi o asigurare de răspundere profesională, pentru situaţiile care pot decurge din exercitarea profesiei.

Pentru riscurile legate de locuinţe, spaţiile de cazare şi bunurile care se regăsesc în aceste clădiri, proprietarii încheie asigurări specifice. 

În calitate de membru al Uniunii Europene, Olanda se supune reglementărilor vamale europene şi normelor care stau la baza Uniunii vamale a Pieţei unice europene, respectând, totodată, diferitele aranjamente comerciale adoptate de Uniunea Europeană.

O companie poate să se asigure şi pentru situaţia de insolvenţă, în special în ceea ce priveşte restructurarea datoriilor către persoanele fizice. Există trei proceduri principale de insolvenţă: 
- falimentul; 
- suspendarea plăţilor; 
- restructurarea datoriilor către persoanele fizice.

BELGIA
Noua Lege a asigurărilor, adoptată în anul 2014, a avut drept scop clarificarea şi consolidarea într-un cadru unic a legislaţiei privind contractele de asigurare, de intermediere şi de supraveghere. Legea conţine o serie de dispoziţii noi care vizează, în special, la creşterea protecţiei pentru persoanele civile/juridice asigurate (punerea în aplicare parţială a Directivei europene privind solvabilitatea II). 

Noile reguli practice se referă la:

-  poliţele de asigurare de viaţă legate de fondurile de investiţii;

-  redactarea documentelor contractuale, de marketing şi publicitare;

-  limitarea posibilităţilor de segmentare;

- o transparenţă sporită în ceea ce priveşte bonusurile în favoarea asiguraţilor (participarea la profit)
.

Scopul legiuitorului a fost acela de a crea condiţii de concurenţă echitabile prin asigurarea faptului că, prin prisma acţiunilor de protecţie a consumatorilor, aceleaşi reguli se aplică dacă un client investeşte într-un organism de plasament colectiv în valori mobiliare sau într-o poliţă de asigurare de viaţă într-un fond de investiţii.

În calitate de membră a Uniunii Europene, regimul de reglementare al asigurărilor are la bază Directivele UE privind licenţele, solvabilitatea, intermediarii de asigurări şi protecţia consumatorilor. 

Autorităţile de supraveghere au fost reformate în anul 2011. Astfel, Banca Naţională a Belgiei este responsabilă de supravegherea micro şi macro-prudenţială a asigurătorilor, în timp ce Autoritatea privind serviciile şi piaţa financiară (FSMA) este responsabilă pentru înregistrarea intermediarilor şi supravegherea activităţii desfăşurată de către asigurători şi intermediari. Banca Naţională a introdus un cadru de supraveghere, care integrează analiza pe verticală a asigurătorilor individuali cu revizuirea pe orizontală a sectorului de asigurări, având în vedere pârghiile şi competenţele macroeconomice ale acesteia. 

GERMANIA

Conform statisticilor, majoritatea proprietarilor de companii şi managerii sunt conştienţi de faptul că asigurarea de protecţie a activelor acoperă, de obicei, pierderi ce se pot produce prin distrugerea echipamentelor şi utilajelor, birourilor, a punctelor de lucru, precum şi produse finite sau materii prime, ca urmare a unor incendii, inundaţii, furtuni sau furturi. Acest tip de asigurare poate fi extins la prejudiciile cauzate de căderi de tensiune, greve, revolte şi chiar „riscuri nedefinite”. Aproximativ 78% dintre companii au acest tip de asigurare de protecţie
. 

Compensarea pierderilor cauzate de distrugerea echipamentelor este principala problemă a companiei, reprezentate de fapt de costurile de funcţionare în situaţia în care fabrica a ars. Doar pentru că forţă de muncă nu este în măsură să continue producţia după un incendiu sau o inundaţie gravă, nu dă dreptul angajatorului german de a rezilia contractele de muncă. În acelaşi timp, compania îşi pierde în mod frecvent solvabilitatea, în această situaţie fiind dificilă obţinerea unui împrumut pentru acoperirea pierderilor totale sau parţiale a capacităţii de producţie, chestiunea fiind neglijată de multe companii. Statisticile relevă faptul că 71% dintre companiile în care producţia a fost oprită pentru o perioadă semnificativă, mai ales ca urmare a unui incendiu, devin insolvabile în termen de doi ani de la eveniment. Pachetele de asigurare integrate pentru acoperirea perioadelor de întrerupere a activităţii şi pierderilor de profit sunt utilizate de aproximativ 48% dintre companiile germane.

În schimb, 95% dintre companii au încheiat o asigurare de răspundere civilă. Răspunderea pentru prejudiciul cauzat de produse proprii unui terţ impune o sarcină relativ complicată producătorului de a demonstra că produsul său nu este dăunător, ca urmare a proiectării inadecvate, din construcţie, din fabricaţie, din cauza unui control al calităţii defectuos sau în urma întocmirii unor manuale de instrucţiuni neclare. Mai complicat este faptul că legislaţia UE prevede că în cazul în care componentele şi produsele finite sunt importate din ţări din afara Europei, compania care face acest lucru este considerată responsabilă pentru orice daune cauzate de defecte ale produsului.

Răspunderea pentru calitatea mărfurilor şi încheierea unei asigurări de rechemare a produselor în companie pentru remedieri pot compensa o serie de pierderi financiare importante. 

Mai mult, răspunderea societăţii se extinde şi pentru daunele aduse mediului. În această situaţie, persoanele fizice sau alte companii nu pot pretinde în mod direct sume compensatorii. În schimb, responsabilitatea revine autorităţilor locale, care de multe ori care acţionează la iniţiativa unui grup de presiune sau ca urmare a unor acuzaţii făcute de către persoane fizice.

Germania are aproximativ 5.000 de rezervaţii naturale şi există 300 de specii de plante şi animale protejate. Acest lucru înseamnă că majoritatea companiilor sunt la mai puţin de 10 km de o zonă protejată. În cazul utilizării neglijente a unui camion care a avariat un rezervor ce conţine substanţe chimice, scurgerile produse au ajuns într-un izvor şi într-un luciu de apă, decimând grav o populaţie de peşte. Ca urmare, compania a fost obligată să înlocuiască solul şi albia pârâului şi să plătească pentru repopularea cu peşti, costurile fiind imense.

Deşi 68% dintre companii au încheiate astfel de asigurări, poliţa nu se extinde şi la protecţia împotriva proceselor penale, urmărirea penală nefiind îndreptată împotriva companiei, ci a proprietarilor, consiliului de conducere, a managementului firmei. 

POLONIA
Firmele şi companiile utilizează, în general, patru tipuri principale de asigurare: 
- asigurarea vehiculelor; 
- asigurarea personalului; 
- asigurarea de răspundere publică;

- asigurarea construcţiilor şi utilajelor/materii prime/produse finite
.
Contractul de asigurare este reglementat de Codul civil (art. 805-834), aparţinând unei categorii mai largi de contracte pentru servicii financiare, în conformitate cu modul de clasificare a activităţilor, care este în vigoare în Polonia
. 

Conform contractului de asigurare, partea care solicită asigurarea este de acord să plătească o primă în schimbul protecţiei acordate de asigurător pe perioada de asigurare. Cuantumul primei depinde de estimarea asiguratorului privind gradul de risc. Asiguratorul determină valoarea primelor după subscrierea riscului de asigurare pe baza datelor statistice (art. 18 alin. (1) - (3) din Legea privind activitatea de asigurare). Primele de asigurare nu pot fi stabilite la un nivel care nu furnizează siguranţă financiară asiguratorului. Chiar şi în cazul asigurărilor obligatorii, ale căror condiţii sunt stabilite prin lege, problema determinării valorii contribuţiilor este în afara domeniului de aplicare al reglementărilor (art. 8 din Legea privind asigurarea obligatorie). Cu toate acestea, asigurătorul este obligat să prezinte informaţii autorităţii de supraveghere cu privire la nivelul primelor şi datelor utilizate pentru determinarea lor.

Interesul asigurabil este o cerinţă de bază a contractului de asigurare. La nivel general, aceasta înseamnă că partea care încheie un contract de asigurare trebuie să aibă o relaţie specială cu subiectul ales, având în vedere materia asigurărilor, indiferent dacă e vorba de o asigurare de viaţă, a proprietăţii sau a unei creanţe.

Interesul asigurabil a fost introdus în Codul civil polonez în 2007. Conform acestei reguli, obiectul de asigurare „de non-viaţă” poate fi orice interes care ar putea să fie exprimat într-o formă materială şi nu este contrar legii. Contractele de asigurare, de obicei, protejează toate drepturile de proprietate (uzufruct, servitute, gaj, ipotecă, societate comercială, etc.), nu doar drepturile de proprietate.

DANEMARCA
Asigurarea profesională este reprezentată de următoarele aspecte
:

- secţ. 3 din Legea nr. 468/2008 privind contabilii şi întreprinderile de contabilitate stipulează că persoanele care desfăşoară această profesie sunt obligate să încheie o asigurare de răspundere civilă profesională care să acopere orice răspundere pe care o pot suporta pe parcursul practicării meseriei.

- agenţii imobiliari şi unii intermediari din domeniul asigurărilor (de exemplu, brokerii de asigurare) sunt obligaţi să încheie o asigurare de răspundere profesională, conform prevederilor secţ. 8 din Legea nr. 1073/2006 privind vânzarea bunurilor imobile şi Legea nr. 930/2008 privind asigurarea de mediere.

- specialiştii în construcţii, care sunt numiţi pentru a pregăti rapoarte de anchetă în domeniu sunt, de asemenea, obligaţi să încheie o asigurare de răspundere profesională, conform secţ. 4 din Ordinul Executiv nr. 1309/2008 privind sistemul de inspecţie al imobilelor.

- pentru desfăşurarea sporturilor legate de vânătoare şi tir este necesară o licenţă ce încorporează „sui generis” o asigurare de răspundere civilă, portivit prevederilor Legii nr. 930/2009. 

- secţ. 105f din Legea daneză nr. 1058/2008 privind traficul rutier prevede că proprietarul sau utilizatorul unui autovehicul este obligat să încheie o asigurare de răspundere civilă, care permite părţilor vătămate să depună o plângere direct împotriva asigurătorului, fără a mai fi nevoie de o acţiune contra persoanei răspunzătoare.

În ceea ce priveşte problemele de asigurare şi de gestionare a riscului de răspundere pentru companiile industriale daneze, cele mai multe companii din construcţii, producţia de maşini şi comerţ au încheiate asigurări comerciale şi de răspundere pentru produsele realizate, care sunt emise în termenii şi condiţiile elaborate de Asociaţia asigurărilor din Danemarca şi aprobate de către Confederaţia industriei daneze
.

În conformitate cu această asigurare, compania asigurată deţine o asigurare pentru răspundere în ceea ce priveşte produsul fabricat, în conexiune cu deteriorarea altor produse. De asemenea, poate avea o asigurare parţială de răspundere pentru defecte în cazul în care produsele companiei fac parte integrantă sau sunt încorporate într-un alt produs. Ca regulă generală, acest tip de asigurare nu acoperă răspunderea societăţii asigurate pentru pierderi operaţionale sau diverse alte tipuri de pierderi indirecte suferite de către partea vătămată (indiferent dacă societatea vătămată este un client sau o terţă parte).

SUEDIA
Există două tipuri deosebite de pachete legislative care acoperă toate activităţile de asigurare private: Legea asigurărilor de afaceri stabileşte reglementări specifice pentru operaţiunile de asigurare, Legea contractelor de asigurare reglementează relaţia dintre asigurător şi asigurat
.

În ceea ce priveşte prima lege, aceasta conţine reglementări pentru înfiinţarea de societăţi de asigurări, precum şi normele referitoare la operaţiunile lor şi modul de supraveghere generală a activităţii. 

În scopul de a înfiinţa o societate de asigurare sau de a extinde portofoliul de produse ale unei companii, este necesară o autorizaţie, care este emisă de către Autoritatea de supraveghere financiară. Cererea se aprobă în cazul în care societatea de asigurare se consideră a fi în măsură să îndeplinească cerinţele pentru operaţiunile de asigurare, reglementările suedeze fiind adaptate la Directivele UE în domeniu.

Supravegherea este în principal limitată la stabilitate şi transparenţă. Distribuirea profitului către acţionari este permisă, chiar şi pentru societăţile care desfăşoară operaţiuni tradiţionale de asigurare de viaţă. 

Legea privind contractele de asigurare a intrat în vigoare la 1 ianuarie 2006 şi se aplică tuturor consumatorilor: asigurarea pentru locuinţă, asigurarea auto şi de călătorie, asigurarea de afaceri, asigurarea unei persoane (de viaţă, de accident şi de sănătate). 

SLOVACIA
Activitatea de asigurare comercială se regăseşte în numeroase acte normative. De exemplu, finanţarea exporturilor se realizează prin Eximbanka, în calitate de persoană juridică stabilită prin Legea nr. 80/1997, privind activitatea de export-import a Republicii Slovace. În acest scop, Eximbanka este obligată prin lege să asigure: 

(i) finanţarea creditelor de export, 

(ii) asigurarea creditelor de export al firmelor slovace;

(iii) reasigurarea creditelor de export; 

(iv) asigurarea de garanţii, etc. 

Eximbanka poate asigura: 
- creditele pe termen mediu şi de export pe termen lung împotriva riscurilor comerciale care pot apărea în ţara unui cumpărător sau o ţară terţă; 
- pe termen scurt, creditele la export împotriva oricăror riscuri politice care ar putea apărea în ţara unui cumpărător sau o ţară terţă; 
- creditele pe termen mediu şi de export pe termen lung menite să încurajeze exportatorii să investească în străinătate împotriva riscurilor politice şi comerciale; 
- creditele de export pe termen scurt împotriva riscurilor comerciale cauzate de către un cumpărător străin.

Domeniul de aplicare al activităţilor de asigurare este destul de extins. O entitate care a obţinut licenţă de funcţionare poate să încheie contracte de asigurare, să asigure gestionarea activelor prime, să deconteze creanţele de asigurare, să îndeplinească alte obligaţii care decurg din contractele de asigurare, etc. Dispoziţiile privind contractele de asigurare încheiate între societăţile de asigurare şi clienţi sunt cuprinse în Codul civil.

Similar celorlalte ţări analizate, în Slovacia se aplică patru tipuri principale de asigurare obligatorie:

- asigurarea vehiculelor;

- asigurarea personalului angajat;

- asigurarea de răspundere civilă;

- asigurarea construcţiilor şi utilajelor unei societăţi.

Asigurarea personalului angajat acoperă situaţiile de boală sau accident. În situaţia persoanelor care desfăşoară activităţi independente, acestea trebuie să se asigure printr-un asigurator privat. Există diverse tipuri de asigurare disponibile, cum ar fi protecţia veniturilor, accidente, invaliditate sau de viaţă.

Asigurările de răspundere civilă protejează patronatul unei entităţi de acţiunile în despăgubire ale terţilor împotriva neglijenţei, decesului, vătămării, pierderii sau deteriorării bunurilor, precum şi împotriva pierderilor economice sau financiare.

Asigurarea construcţiilor şi utilajelor acoperă proprietatea şi conţinutul acesteia şi/sau stocurilor împotriva incendiilor, inundaţiilor şi altor daune provocate de cutremure, fulgere, furtuni, explozii sau furturi.

FRANŢA
Principalele tipuri de asigurări din domeniul analizat vizează: 

- răspunderea de afaceri;

- asigurarea „décennale” pentru construcţii (devize şi facturi), conform cerinţelor stabilite de art. 1792 C.civ.

- asigurarea pentru sedii, magazine, etc.

Normele şi reglementările privind asigurările din Franţa sunt codificate în Codul de asigurare. Acest cod conţine:

(i) dispoziţii comune privind contractele de asigurare, societăţile de asigurare şi reasigurare;

(ii) dispoziţii speciale pentru fiecare dintre cele două tipuri principale de asigurări (asigurări generale şi asigurări de viaţă). 

Alte principii se regăsesc în Codul civil (art. 1964 şi următoarele) şi Codul de consum. 

Principiile generale ale Codului asigurărilor
 evidenţiază faptul că asigurarea este definită ca fiind un acord prin care o parte, asiguratul, plăteşte o primă către un asigurator împotriva unui risc asigurat, care poate sau nu să se întâmple. Primele plătite de către toate entităţile asigurate sunt colectate într-un fond comun, din care se plătesc creanţele apărute în urma producerii unor daune, în situaţia unui risc asigurat.

Legea franceză stabileşte un nivel ridicat de protecţie al consumatorilor în cadrul unei asigurări. Cele mai multe dintre prevederile Codului asigurărilor sunt obligatorii (art. L.111-2). Contractele de asigurare sunt supuse controlului guvernului francez, iar părţile contractante nu pot renunţa la cerinţele destinate protejării consumatorilor.

Asigurarea pentru proprietate este un contract de compensare, iar valoarea despăgubirilor nu poate depăşi valoarea lucrului asigurat la momentul accidentului.

Asiguratorul este răspunzător pentru pierderile şi pagubele provocate de persoanele asigurate, în temeiul prevederilor art. 1384 C.civ., indiferent de natura şi faptele săvârşite.

Despăgubirile datorate ca urmare a asigurării împotriva incendiilor, împotriva grindinei, împotriva cazurilor de mortalitate a animalelor sau alte riscuri, sunt atribuite, fără a fi nevoie de delegare expresă, ipotecarilor, în funcţie de gradul lor (Codul civil).

Codul asigurărilor reglementează următoarele tipuri de asigurări de afaceri:

• asigurarea de accidente

- împotriva incendiilor;

- împotriva grindinei şi mortalităţii animalelor.

• asigurarea de răspundere civilă
• asigurarea riscurilor de catastrofe naturale 

• asigurarea împotriva actelor de terorism

- vătămare personală;

- daune.

• asigurarea de protecţie juridică

• asigurarea de risc pentru dezastre tehnologice

• asigurarea pentru daune de grup

• asigurarea de personal şi a operaţiunilor de capitalizare

• asigurarea împotriva riscurilor de invaliditate sau deces

• asigurarea de risc pentru diversificarea furnizării de produse

• asigurarea de risc privind rechiziţionarea de bunuri şi servicii

• asigurări privind transportul mărfurilor în mediul marin, aerospaţial sau terestru

• asigurarea de risc pentru activitatea desfăşurată pe teritoriul altor state, care pot fi sau nu părţi ale Acordului privind Spaţiul Economic European 

• asigurări de risc pentru activitatea desfăşurată în Teritoriile de peste Mări. 

UNGARIA
În conformitate cu Decizia Parlamentului nr. 60/1991 (X.29.), sistemul de asistenţă socială, pensii, sănătate şi accidente este compus din cinci elemente
:

a)  asigurările sociale - element dominant, obligatoriu şi general; 

b) sistemul de servicii sociale de stat şi municipale - destinat în primul rând pentru a răspunde nevoilor sociale;

c)  asigurători privaţi, prin intermediul unei asigurări suplimentare;

d) reţeaua de auto-organizare şi întrajutorare al instituţiilor, fundaţiilor, asociaţiilor, etc;

e)  asigurarea suplimentară de sănătate.

Noul Cod civil, intrat în vigoare în anul 2014, a adus în Legea asigurărilor private aspecte noi, moderne prin redefinirea definiţiilor care erau aplicate din anul 1950.

În cadrul unui contract de asigurare, asiguratorul se angajează să asigure acoperirea riscului specificat în contract, precum şi să ofere compensaţii sau beneficii pentru pierderile rezultate atunci când se produce un anumit eveniment. Obligaţiile contractuale ale societăţii de asigurare includ plata pierderilor suferite de persoana asigurată, în cuantumul şi în modul definit în contract, alte beneficii subsumate asigurării de răspundere civilă sau plata unei sume specificate în contract, aplicarea unei politici de sumă fixă.

În legătură cu politicile de sumă fixă, este necesar acordul scris al persoanei asigurate pentru încheierea sau modificarea contractului, în cazul în care nu este încheiată şi o asigurare de viaţă. 

Un contract de asigurare poate fi încheiat de către orice persoană care are un interes legitim în evitarea producerii unui eveniment asupra societăţii sau activităţii societăţii pe care o conduce, indiferent de tipul de activitate desfăşurat. 

În cazul co-asigurării, dacă riscul de asigurare este acoperit - într-un procent predeterminat - în comun, de mai multe companii de asigurare, contractul trebuie să indice numele tuturor societăţilor de asigurare care participă la co-asigurare, inclusiv ponderea acestora în aria de acoperire a riscurilor. 

Acoperirea nu poate depăşi valoarea bunurilor asigurate; orice acord pentru o acoperire mai mare decât valoarea activelor este nulă, prima trebuind să fie redusă proporţional. În pofida acestui fapt, o poliţă de asigurare poate cuprinde prevederi privind valoarea viitoare estimată a unei proprietăţi şi/sau pentru valoarea de restaurare sau înlocuire. În cazul producerii unui eveniment, societatea de asigurare este obligată să plătească suma asigurată.

În cazul în care acelaşi interes este asigurat de mai multe societăţi de asigurare, în mod independent, fiecare societate trebuie să plătească compensaţiile stabilite, în conformitate cu termenii şi condiţiile stabilite în asigurare. 

În cazul în care valoarea de acoperire este mai mică decât valoarea interesului asigurat, asigurătorul răspunde pentru acoperirea pierderii proporţional cu valoarea proprietăţii.

SPANIA

Unele dintre autorităţile locale spaniole au impus încheierea unei asigurări de răspundere publică pentru o societate comercială, ca o condiţie de obţinere a licenţei de funcţionare. 
Există pachete disponibile care cuprind în acoperirea de bază clădirile, utilajele şi stocurile, răspunderea civilă publică, acoperirea întreruperilor de activitate, degradarea utilajelor, furturile, alte pierderi financiare. 
Astfel, se au în vedere o multitudine de aspecte, ca de exemplu
:

- pierderile cauzate de defectarea dispozitivelor de refrigerare; 
- furturile cu violenţă şi cele cu intimidare - includ distrugerea, dispariţia, deteriorarea şi distrugerea clădirii şi/sau utilajelor deţinute;

- acţiuni desfăşurate de angajaţi - furt, fraudă, deturnare de fonduri, realizarea de contrafaceri, emiterea de cecuri/titluri de valoare fără acoperire în exercitarea atribuţiilor angajaţilor;

- pierderile de profit;

- dezastre naturale, etc.

MAREA BRITANIE

Legea asigurărilor, adoptată în anul 2015 face obiectul unei perioade de tranziţie de 18 luni, introducând ceea ce guvernul britanic a descris ca fiind „cea mai mare reformă a dreptului contractelor de asigurare în mai mult de un secol”
.
Anterior, părţile asigurate erau obligate să dezvăluie orice situaţie pe care o ştiau sau de care ar fi trebuit să ştie, ceea ce influenţa un asigurător în stabilirea cuantumului unei prime sau în luarea deciziilor de asigurare a unui risc. Acest lucru era necesar pentru a se stabili fără dubii ce factori trebuie luaţi în considerare de către un asigurător prudent. Aceeaşi obligaţie a fost extinsă la brokerii care acţionau în numele asiguraţilor.

Legea din 2015 a creat o nouă „formă de prezentare fidelă” care vizează încurajarea activă a celor care doresc să se asigure, precum şi cunoaşterea tuturor problemelor de către asigurător. 

Înainte de semnarea unui contract de asigurare, părţile asigurate vor fi obligate să prezinte fie:

- fiecare chestiune pe care o cunosc sau de care ar trebui să ştie, care poate să influenţeze hotărârea unui asigurător în a decide dacă asigură sau nu riscul şi în ce condiţii; sau

- informaţii suficiente pentru notificarea asigurătorului, care are nevoie să facă mai puţine anchete cu privire la circumstanţele materiale de producere de pagube.
STATISTICI ÎN DOMENIUL ASIGURĂRILOR 

Valoarea totală a primelor brute subscrise la nivelul statelor membre ale Uniunii Europene în anul 2014 a crescut cu 3,5%, comparativ cu anul 2013, ajungând la 1.169 miliarde de euro
. Asigurările de viaţă au crescut cu 5,5%, ajungând la prime subscrise de 714 miliarede de euro, iar asigurările de non-viaţă au crescut cu 0,4%, fiind cotate la 455 miliarde de euro. În 2014, penetrarea asigurărilor (prime brute subscrise ca procent din PIB) a scăzut uşor cu 0,06 puncte procentuale, ajungând la un nivel de 7,46%. 
Asigurările de non-viaţă includ o gamă largă de produse pentru persoane fizice, proprietăţi, vehicule şi întreprinderi. În 2014, cea mai mare piaţă de asigurări generale a fost cea auto, care a totalizat 130,8 miliarde de euro, urmată de asigurările de sănătate cu 119,3 miliarde de euro (creştere de 2,2%).
Piaţa de asigurare a bunurilor a avut un nivel de 91,3 miliarde de euro, în  creştere cu 2%, iar piaţa de asigurări de accidente a crescut cu 1,5%, ajungând la 34,1 miliarde de euro.
În schimb, piaţa de asigurări de răspundere civilă generală, cu un total de 31,8 miliarde de euro, a scăzut cu 0,9%.

